Madibaz moet hul verdediging opknap | Netwerk24
Deur Michael Green 15 April 2021 07:21
Hierdie keer het die Madibaz darem die aanvaller neergetrek, hoewel dit met 'n hoogvat was. 'n Toneel uit die Madibaz se onlangse wedstryd teen die Ixias. Foto: Catherine Kotze/Varsity
Hulle het in drie wedstryde reeds 'n allemintige 20 drieë en 145 punte afgestaan en self net 81 aangeteken.
Ná twee jaar in die Skild-afdeling het niemand regtig wonderwerke van die Madibaz verwag nie.
In hul drie wedstryde sover is hulle weliswaar net regtig deur die Ixias lelik verniel.
Teen die Universiteit van die Wes-Kaap het hulle net met sewe punte verloor en teen die NWU-Arende was hulle tot 15 minute voor die einde sterk in die prentjie.
Tiaan Schutte is een van die Madibaz se spelers wat dalk die OP kan versterk. Foto: Christiaan Kotze/Varsity
Maar die statistieke praat eindelik die hardste. En die statistieke wys duidelik dat die Madibaz se verdediging aan die Oostelike Provinsie se gesukkel in die onlangse voorbereidingsreeks herinner.
Gepraat van die OP – daar het sover nie baie spelers van die Madibaz hande opgesteek om vir die unie gekies te word nie.
Tiaan Schutte, wat losskakel en binnesenter kan speel, lyk wel na 'n bruikbare speler.
Behalwe dat Schutte die bal besonder ver kan sool, is hy ook 'n sterk hardloper.
Luyolo Dapula, slot en kaptein, en Aya Oliphant, die buitesenter, kan ook sekerlik met vrug deur die OP ingespan word.
Die losvoorspelers Arnouw Nel en Mihlali Mosi en die loskopstut Hugo Pienaar lyk na belowende spelers.
In die tweede ronde van die Varsitybeker-reeks kan die Madibaz hul plek op die punteleer dalk verbeter.
Hulle speel volgende teen die Universiteit van Johannesburg en Wits, wat albei onder hulle op die puntelys is.